Nous prieurs de Noyers la ville et Clerembauz, curez de cel meimes luec, faisons a savoir à touz ceus qui ces presentes lettres verrunt que Huot li prevot de Fonteingney, Gymons la Mansthe et Girarz Estiver, par commandemant Jehan de Vergie, hont recoigneu par devant nous qu’il hont receu de noble baron Mille, seignour de Noyers, seix cens et treze livres et dix sols de tornois, de deus mil livres de viennois, que li dis sires de Noyers devoit ou dit Jehan de Vergie, par la raison dou mariaige de Marguerite, fille dou dit seignour de Noyers, famme dou dit Jehan, au fuer que chainges se portera de tornois à viennois. A tesmoing de ceste chouse nous havons mis nos seing à cels lettres, an l’an de la Incarnacion Notre Seignour. M.CC.LX et trois, le jour de Pentecoste.